Гіперапека — гэта празмерныя, надакучлівыя клопаты дарослых аб дзіцяці. Трансфармацыя натуральных клапатлівых бацькоўскіх адносін да сына ці дачкі ў неразумнае хваляванне аб іх лёсе можа мець некалькі прычын. Адна з іх — гіпертрафія бацькоўскіх пачуццяў. Гэта назіраецца як у няпоўнай сям’і (развод, смерць мужа ці жонкі), так і ў поўнай, калі каго-небудзь з бацькоў не задавальняюць адносіны, што склаліся паміж імі (неадпаведнасць характараў, эмацыянальная адчужанасць, недахоп цеплыні і да т. п.). У такіх выпадках адзін з бацькоў імкнецца да таго, каб дзіця нейкім чынам кампенсавала адсутнасць пяшчоты, любві, прыхільнасці, якіх не хапае ў сям’і. Каб дабіцца гэтага, дарослы літаральна абрушвае на маленькага чалавека сваю незапатрабаваную любоў.